**zilele mele sunt gemene**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dar cât de mare să fi fost

uterul domnului să îmi nască mie

atâtea gemene?

\*\*\*

mintea e un balaur

m-a încuiat în rutina nimicului

îmi aruncă gânduri ciosvârte

să mă îngraș pentru tăiere

postesc

mi-e dor de mine

\*\*\*

aștept ora trezirii

aștept

nu am nevoie de timp

să știu când a sosit vremea

nici de clepsidre

\*\*\*\*

fac paturile conștiincios

sunt angajatul paturilor singuratice

mișcări simple

stupide

adună pătura

împăturește cearceaful

așează perna

\*\*\*

sub patul copilului meu

au crescut fluturi

îi adun cu migală

printre gratiile balaurului

le dăruiesc primul zbor

la noapte vor crește alții

\*\*\*

când eu încă zbor în alfa

cu îngerii de serviciu

peste piscuri de univers

andrei își încalță realitatea

nu e corect

mă tachinează obosit

de învățături inutile

tu dormi

mai mult decât mine

nu contează cât dormi

copile

ci cât visăm

râde

știe că nu mă poate întrece nimeni

la împletit vise

visuri

\*\*\*

deschid jaluzelele

cu ochii spre cerul interior

când inima se umflă balon

te urci în nacelă

sau îi pui încă un sac cu balast?

aprind prima țigară

să uit cine doarme încă în mine

\*\*\*

de ce mi-e frică

singurătatea e un har ?

frica e un început de moarte

unde găsesc un device

să măsoare moartea din mine?

\*\*\*

peretele virtual mă așteaptă

gol

e atât de ușor de zugrăvit

orice culoare a minții e bună

eu am multe culori

aș scrie și pe peretele sufletului

cuvinte din inimă

și aș păstra un graffiti

până când proprietara

va deschide măcar un ochi

și va înțelege

\*\*\*

azi tu ce mască ți-ai pus?

\*\*\*

fericirea mea e atât de simplă

lasă-mă să visez

de câte ori adorm

ești lângă mine

în mine

cu mine

peste tot

\*\*\*

dacă vreodată

n-am să mai pot dormi

și n-am să te mai găsesc

sinucide-mă

iubito

în numele tău!